Fokus op beroepe – Hoe word ek ’n veldgids? - Solidariteit Wêreld LoopbaanSolidariteit Wêreld Loopbaan
Tuis › Artikels › Fokus op beroepe – Hoe word ek ’n veldgids?
Die meeste loopbaankeuses word gemaak met die betonoerwoud in gedagte. Nie almal is egter gemaak om in die verkeersknope van die stad te sit nie. Vir sommige mense is die sterrehemel, om buite in die bos te of natuur te wees, en selfs te sorg dat die natuur vir ons nageslagte behoue bly, egter van groter belang.
Een van die opsies om dit ’n werklikheid te maak, is om ’n veldgids te word. Daar is heelwat instansies wat in die opleiding van veldgidse spesialiseer en wat deur die Field Guide Association of Southern Africa (FGASA) goedgekeur is.
Vir die mense wat ernstig is oor die bedryf en dit as ’n volwaardige veldgids wil betree, moet daar verseker dieper as net die oppervlak gedelf word. Deur die regte passie en toewyding tydens jou opleiding te toon, kan jy verseker dat die regte deure vir jou oopgaan.
Met dié studierigting bring jy selde tyd in die klaskamer deur, want jou klaskamer is die natuur en alles wat jy moet leer is daar!
Indien die jaarlange kursus suksesvol voltooi word, kan voornemende studente wegstap met die volgende kwalifikasies:
FGASA Vlak Een-veldgids of ’n FGASA Stapgids
Gevorderde wapenhantering, spooridentifisering (Vlak Een, Twee of Drie)
Wildernis-noodhulp (Vlak Een en Twee)
Die lekkerste deel van die beroep mag van mens tot mens verskil, maar mense wat groot genot uit die natuur put en daarvan hou om dit te bestudeer en te bewaar sal hierby aanklank vind.
Dit is ook belangrik om te onthou dat mense nie hierdie tipe werk kies om buitensporige hoë salarisse te verdien nie, maar omdat dit ’n werklike passie is. Dit is ook nie net een lang vakansie nie – jy werk terwyl ander mense vakansie hou. Is jy ’n laatslaper? Hou dan liefs verby!
Om ’n veldgids te wees, is vir mense wat nie tussen die beton van ʼn stad en in die geraas van motors en mense vasgevang wil word nie, maar die stil grondpaaie van reservate soos die Kruger en ander regoor die wêreld verkies.